**Metodický list k aktivitám:**

**Triedenie obalov z potravín Práca s internetom, zhotovenie propagačného materiálu**

**Cieľ a zameranie:** Rozvíjať povedomie detí o problematike a systéme separovaného zberu, o jeho význame z hľadiska šetrenia prírodných zdrojov a ochrany prírody pred skládkami. Rozširovať poznatky žiakov o ďalšom spracovaní odpadov a spôsoboch recyklácie. Získavať zručnosti v triedení odpadu, teoretické vedomosti uplatňovať v praxi. Šíriť osvetu v tejto oblasti.

**Výchovná oblasť:** Prírodovedno - environmentálna

**Pomôcky:** obaly z potravín a nápojov, prázdne krabice, pracovné listy (z programu Ekostopa), počítač, výtvarný materiál na plagát.

**Príprava:** preštudovanie informácií o vzniku odpadu z obalov potravín a možnostiach obmedzenia jeho produkovania, preštudovanie systému triedeného zberu, postupov spracovania a recyklácie odpadov. Práca s internetom a metodickým materiálom k projektu Ekostopa.

**Realizácia**: Pripravili sme rôzne obaly z potravín a nápojov, zahrali sme sa na „nakupovanie“- deti si rozdelili obaly podľa toho, čo majú radi, ktoré druhy potravín poznajú, čo nakupujú doma...atď., priniesli si aj obaly, ktoré „vyprodukovali“ v nemocnici. Rozprávali sme sa o tom, kam obaly putujú, o možnosti triedenia odpadov. Deti hovorili o svojich skúsenostiach z domu - svojej obce, mesta... Zhotovili sme si zo škatúľ farebné smetné nádobky, žiaci ich označili názvami odpadu, ktorý do nich patrí. Potom každý roztriedil svoj „odpad“ do príslušných smetiakov.

Pri práci s internetom a v ďalších rozhovoroch sme rozširovali poznatky detí o význame separovania z hľadiska ochrany prírodných zdrojov. Vyhľadávali sme informácie o systéme triedenia odpadu a spôsoboch recyklácie / ako sa ktorý materiál opäť spracováva, aké nové veci sa z nich vyrábajú.../. So smetnými nádobkami deti navštívili aj svojich kamarátov na izbách, šírili myšlienku potreby triedenia odpadov, sprostredkovali nadobudnuté poznatky spolupacientom aj ich rodičom. Na základe získaných informácií žiaci zhotovili propagačný plagát na oddelenie a spoločne sme si zostavili „ Päť zásad ochrany prírody pred odpadmi“.

**Zhrnutie:** Zistili sme, aké množstvá odpadov vznikajú z obalov potravín. Naučili sme sa ako správne triediť odpad. Dozvedeli sme sa, kam putujú a ako sa spracovávajú obaly zo separovaného zberu. Zapamätáme si, ako máme postupovať, aby sme predišli produkovaniu zbytočne veľkého množstva odpadov. Ak by sme chceli odpad len tak vyhodiť, spomenieme si, ako dlho trpí príroda, kým ich „ spracuje“.

Päť krokov, ako chrániť prírodu pred odpadmi

**1.** Nenakupujme zbytočne veľa tovaru, snažme sa kupovať len to, čo naozaj potrebujeme.

**2.** Podľa možnosti kupujme menej zabalené potraviny.

**3.** Pri nákupoch používajme vlastnú plátennú tašku namiesto igelitových.

**4.** Trieďme odpad, pripravíme ho tak na recykláciu.

**5.** Pred vyhodením obalov z potravín porozmýšľajme, ako by sme ich ešte mohli využiť.